钦定古今图书集成/理学汇编/文学典/第251卷 > 吴讷文章辩体 > 《近代词曲》
## 钦定古今图书集成/理学汇编/文学典/第251卷 > 吴讷文章辩体 > 《近代词曲》

按：《歌曲源流》云：“自古音乐废后，郑卫戎狄之声，杂然
并出。至唐开元天宝中，薰然成俗。于时才士始依乐
工按拍之声，被之以辞，其句之长短，各随曲而度，于
是古昔声依永之理愈失矣。”又按致堂胡先生曰：“近
世歌曲，以曲尽人情而得名，故文章豪放之士，鲜不
寓意于此。”随亦自扫其迹曰：“此谑浪游戏而已。”唐人
“为之者众，至柳耆卿乃掩众制而尽其妙，笃好者以
为不可复加。及眉山苏氏出，一洗绮罗香泽之态，摆
脱绸缪宛转之度，使人登高望远，举首高歌，而逸怀
浩气，超乎尘埃之表矣。”窃尝因而思之，凡文辞之有
韵者，皆可歌也，第时有升降，故言有雅俗，调有古今
尔。昔在童穉时，获侍先生长者，见其酒酣兴发，多依
腔填词以歌之。歌毕，顾谓幼穉者曰：“此宋代慢词也。”
当时大儒皆所不废。今间见《草堂诗馀》，自元世套数
诸曲盛行，斯音日微矣。迨予既长，奔播南北，乡邑前
辈零落殆尽。所谓填词慢调者，今无复闻矣。好古之
士，于此可以观世变之不一云。